[pic] | COMISIA EUROPEANĂ |

Bruxelles, 2.2.2011

COM(2011) 34 final

2011/0014 (COD)

Propunere de

DECIZIE A PARLAMENTULUI EUROPEAN ȘI A CONSILIULUI

privind subscrierea de noi acțiuni de către Uniunea Europeană în capitalul Băncii Europene pentru Reconstrucție și Dezvoltare (BERD) în urma deciziei de majorare a acestuia

EXPUNERE DE MOTIVE

1. CONTEXTUL PROPUNERII

Banca Europeană pentru Reconstrucție și Dezvoltare (BERD) a fost înființată în 1990 pentru a sprijini dezvoltarea economiilor de piață din Europa Centrală până Asia Centrală în urma prăbușirii generalizate a regimurilor comuniste. Membrii fondatori sunt Uniunea Europeană, Banca Europeană de Investiții (BEI) și 40 de țări (inclusiv toate statele membre ale UE de la vremea respectivă. BERD este deținută în momentul de față de 61 de țări, UE și BEI. Ea sprijină în 29 de țări realizarea de proiecte, în principal din sectorul privat, care nu pot fi finanțate integral de piață. Banca promovează spiritul antreprenorial și favorizează tranziția spre o economie de piață deschisă și democratică.

Obiectivul deciziei propuse este de a permite Uniunii Europene să subscrie noi acțiuni nevărsate ale BERD în cadrul majorării de capital decise de Consiliul Guvernatorilor la 14/15 mai 2010. De asemenea, decizia va autoriza Guvernatorul BERD din partea Uniunii Europene să depună instrumentul de subscriere cerut.

Uniunea Europeană[1] a devenit membră a BERD în urma Deciziei Consiliului din 19 noiembrie 1990 privind încheierea Acordului privind înființarea Băncii Europene pentru Reconstrucție și Dezvoltare (90/674/CEE). Capitalul inițial al BERD a fost fixat la 10 miliarde ECU, UE subscriind 3% din acesta.

În 1996 Guvernatorii BERD au hotărât dublarea capitalului autorizat al BERD. Uniunea Europeană a subscris 30 000 de acțiuni suplimentare în valoare de 10 000 EUR fiecare, capitalul subscris de UE ajungând astfel la 600 milioane EUR[2]. Partea Uniunii Europene în capitalul total autorizat al BERD a rămas neschimbată. Subscrierea de acțiuni suplimentare de către UE a venit în urma Deciziei 97/135/CE a Consiliului din 17 februarie 1997, privind subscrierea de către Comunitatea Europeană de noi acțiuni în urma deciziei de a dubla capitalul BERD.

La reuniunea anuală a Guvernatorilor BERD din 14/15 mai 2010, Consiliul Guvernatorilor a adoptat două rezoluții care prevăd majorarea cu 50% a capitalului social autorizat al băncii, de la 20 miliarde la 30 miliarde EUR. Majorarea capitalului a fost convenită în urma crizei financiare și a nevoii, recunoscute de către acționarii băncii, de a intensifica activitatea acesteia pentru a favoriza și sprijini redresarea în regiunea în care operează banca. Majorarea de capital este formată din 1 miliard EUR capital subscris vărsat și 9 miliarde EUR subscris nevărsat.

Conform Rezoluției 126 adoptate de Consiliul Guvernatorilor, acțiunile vărsate au fost finanțate prin încorporarea rezervelor disponibile proporțional cu partea acționarilor în capitalul subscris al băncii. În urma primei majorări de capital a BERD, au fost subscrise 19,794 miliarde EUR în locul celor 20 de miliarde EUR autorizate. Prin urmare, partea Uniunii Europene în capitalul subscris este de 3,031%. Capitalul subscris și vărsat de către UE a crescut așadar cu 30,31 milioane EUR. Creșterea numărului de acțiuni vărsate a intrat în vigoare la 14 mai 2010, data adoptării Rezoluției 126. Prin urmare, pentru emiterea de noi acțiuni vărsate nu este necesară nicio altă măsură din partea acționarilor.

Subscrierea de noi acțiuni nevărsate în valoare de 9 miliarde EUR va deveni efectivă deîndată ce acționarii individuali vor finaliza procedurile interne și vor depune instrumentele de subscriere, la fel ca și în cazul majorării de capital din 1996. Conform băncii, majorarea capitalului subscris și nevărsat va intra în vigoare la sfârșitul lunii aprilie 2011, dar în orice caz nu mai târziu de 31 decembrie 2011. Conform rezoluției 128, anexată deciziei, fiecare membru al băncii are dreptul să subscrie un anumit număr de acțiuni noi (rotunjit în jos), până la 42,857% din numărul de acțiuni deținute de membrul respectiv înainte de intrarea în vigoare a majorării de capital. Ținând seama de partea de 3,031% deținută de UE în capitalul subscris, acest lucru înseamnă că UE poate subscrie până la 27 013 noi acțiuni nevărsate în valoare de 270,13 milioane EUR.

Tabelul de mai jos rezumă modul în care va evolua partea deținută de UE în urma majorării de capital. Sunt indicate următoarele valori: acțiunile vărsate deținute înainte de majorarea de capital din 2010, capitalizarea rezervelor, capitalul subscris nevărsat existent și majorarea propusă a capitalului subscris nevărsat, precum și capitalul total subscris după majorare.

Valoarea capitalului subscris existent și propus al UE (milioane EUR)

Capital subscris și vărsat | Capital subscris nevărsat | Capital total subscris după majorare |

Existent (înainte de mai 2010) | Capitalizarea rezervelor în 2010 | Total | Existent (înainte de mai 2010) | Majorare propusă | Total |

157,50 | 30,31 | 187,81 | 442,50 | 270,13 | 712,63 | 900,44 |

Rezoluția 128 prevede și un mecanism de revizuire care poate permite restituirea parțială sau totală a părții neutilizate din majorarea capitalului subscris nevărsat. Acest capital ar putea fi restituit acționarilor la expirarea perioadei 2010-2015 în anumite condiții care vor fi convenite în 2015. În această ipoteză, în 2016 capitalul subscris nevărsat care nu a fost utilizat nu va mai constitui o datorie contingentă pentru acționari.

2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

A patra analiză a resurselor de capital (CRR4) pentru perioada 2011-2015, efectuată de BERD în cursul anului trecut a scos în evidență faptul că banca trebuie să răspundă în mod eficient la criză și să își reorienteze strategia pe termen mediu, având în vedere impactul important pe care criza îl are în zona în care banca își desfășoară activitatea. Acționarii BERD, printre care se numără toate statele membre ale UE, BEI și Comisia în calitate de reprezentat al UE, au fost implicați în mod activ în acest proces.

În acest cadru, BERD a efectuat o analiză a posibilelor opțiuni pentru majorarea de capital în baza obligațiilor statutare în materie de rată de îndatorare și de capital economic, a necesității de a conserva ratingul AAA pe care îl deține, precum și a utilizării eficiente a capitalului acționarilor. Actuala decizie de majorare a capitalului BERD este rezultatul unui compromis la care au ajuns acționarii băncii.

Majorarea capitalului propusă de BERD pentru a atenua impactul crizei în toate țările în care își desfășoară activitate va permite băncii să mențină un nivel ridicat de activitate și să acompanieze redresarea economică în zona sa de acțiune, în colaborare cu BEI și cu alte instituții financiare internaționale. Se estimează că majorarea de capital va permite BERD să genereze un volum anual de activitate de aproximativ 9 miliarde EUR în 2011 și 2012 și aproximativ 8,5 miliarde EUR pe an până în 2015. Prin urmare, pentru a promova obiectivele UE în domeniul relațiilor economice externe și a conserva dreptul de vot pe care îl deține în momentul de față în cadrul BERD, este necesar ca UE să subscrie noi acțiuni.

Prin natura sa, această subscriere de capital nu necesită efectuarea niciunei plăți din bugetul UE, cu excepția cazului în care pierderi neprevăzute și foarte mari ar determina banca să facă apel la capitalul său nevărsat.

În acest context și în conformitate cu principiul proporționalității și cu practica anterioară, Comisia propune să nu se efectueze o evaluare formală a impactului.

3. ELEMENTELE JURIDICE ALE PROPUNERII

În cazul majorării de capital din 1996, participarea UE a fost decisă prin Decizia 97/135/CE[3] a Consiliului privind subscrierea de către Comunitatea Europeană de noi acțiuni în urma deciziei de a dubla capitalul BERD. Decizia 97/135/CE a Consiliului a fost adoptată în temeiul articolului 235 din Tratat.

BERD își desfășoară activitatea în țări din centrul și estul Europei[4], precum și din Asia Centrală, cea mai mare parte a activității concentrându-se în țările din afara UE. Marea majoritate a activității BERD în perioada acoperită de CRR4 ar trebui să se desfășoare în țările candidate și potențial candidate la UE și în alte țări cu venituri medii, inclusiv Rusia. De la intrarea în vigoare a Tratatului privind funcționarea Uniunii Europe, articolul 212 constituie baza juridică pentru acțiunile de cooperare economică, financiară și tehnică ale UE, în special asistență acordată țărilor terțe și, prin urmare, este propus ca bază legală pentru prezenta propunere legislativă.

Propunerea respectă principiul proporționalității, având în vedere că participarea UE în capitalul BERD s-a dovedit o modalitate eficientă de a contribui în mod corespunzător la promovarea obiectivelor UE și va servi la atenuarea efectelor crizei în țările în care BERD își desfășoară activitatea și la conservarea unui nivel înalt de activitate.

4. IMPLICAȚIILE BUGETARE

Modalitățile de participare nu prevăd nicio plată în numerar a acționarilor.

Având în vedere că partea subscrisă de UE în capitalul BERD se ridică la 3,031% EUR, UE va majora capitalul său subscris cu 300,44 milioane EUR din care 270,13 milioane EUR în acțiuni vărsate și 30,31 milioane EUR în acțiuni nevărsate prin încorporarea rezervelor disponibile ale BERD. În funcție de decizia pe care o vor lua Guvernatorii BERD în 2015, o parte din capitalul subscris nevărsat ar putea fi restituită acționarilor.

În ceea ce privește partea nevărsată din majorarea de capital, impactul său bugetar va fi evidențiat la linia bugetară 01 03 01 02 „Banca Europeană pentru Reconstrucție și Dezvoltare — Parte nevărsată din capitalul subscris” înscrisă în bugetul pe 2011 pentru a reflecta datoria care afectează bugetul UE ce decurge din partea nevărsată din participarea UE la capitalul BERD. Linia bugetară trebuie să conțină mențiunea „p.m.” reflectând natura contingentară a recurgerii la acest capital și un comentariu bugetar care definește valoarea datoriei contingente. Deși este foarte improbabil să se facă apel la această parte din capital, linia bugetară și observațiile atașate acesteia vor reflecta nevoile de finanțare care ar putea apărea în eventualitatea unei cereri din partea BERD de a plăti partea nevărsată din capitalul subscris de UE.

5. ELEMENTE OPȚIONALE

Explicarea detaliată a propunerii

Articolul 1

În temeiul Rezoluției 128 referitoare la majorarea capitalului sub forma unei noi subscrieri de capital nevărsat, capitalul social autorizat al băncii este majorat cu 900 000 de acțiuni nevărsate, fiecare acțiune având o valoare nominală de 10 000 EUR și putând fi restituită conform prevederilor Rezoluției menționate anterior. UE are dreptul să subscrie 27 013 acțiuni nevărsate.

Obiectivul articolului 1 este de a permite UE să ia parte la majorarea capitalului subscris nevărsat al BERD prin subscrierea numărului de acțiuni pe care are dreptul să le subscrie.

Articolul 2

Conform Rezoluției 128, fiecare membru al BERD depune la bancă un instrument de subscriere prin care membrul subscrie numărul de acțiuni nevărsate precizat în instrumentul respectiv. În plus, membru depune un certificat care să ateste că a întreprins toate demersurile legale și alte demersuri de ordin intern necesare pentru efectuarea subscrierii respective.

2011/0014 (COD)

Propunere de

DECIZIE A PARLAMENTULUI EUROPEAN ȘI A CONSILIULUI

privind subscrierea de noi acțiuni de către Uniunea Europeană în capitalul Băncii Europene pentru Reconstrucție și Dezvoltare (BERD) în urma deciziei de majorare a acestuia

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 212,

având în vedere propunerea Comisiei Europene,

după transmiterea proiectului de act legislativ către parlamentele naționale,

în conformitate cu procedura legislativă ordinară,

întrucât:

1. În temeiul articolului 4 alineatul (3) din Acordul privind înființarea Băncii Europene pentru Reconstrucție și Dezvoltare, cu ocazia reuniunii anuale din 14-15 mai 2010 de la Zagreb, Guvernatorii BERD au hotărât, prin rezoluțiile 126 și 128, majorarea cu 10 miliarde EUR a capitalului social autorizat al băncii, pentru a dispune de capital suficient în vederea menținerii unui nivel rezonabil de activitate pe termen mediu în țările în care aceasta își desfășoară activitatea, în limitele statutare.

2. Înaintea adoptării acestor rezoluții, BERD dispunea de un capital de 20 miliarde EUR, din care Uniunea Europeană a subscris 60 000 de acțiuni, fiecare acțiune având valoarea nominală de 10 000 EUR.

3. Conform Rezoluției 126 privind majorarea capitalului social autorizat, emiterea de acțiuni vărsate și plata prin realocarea venitului net, capitalul social autorizat al BERD este majorat cu 100 000 acțiuni vărsate, fiecare membru primind un număr întreg de acțiuni, rotunjit în jos, proporțional cu participația pe care o deține deja. Partea vărsată din majorarea de capital va fi plătită prin integrarea în capital a unei părți din rezervele generale disponibile ale BERD. Toți acționarii BERD vor primi în mod automat acțiuni vărsate proporțional cu participația pe care o dețin deja, fără a fi nevoie ca aceștia să întreprindă alte acțiuni. Prin urmare, Uniunii Europene i s-au repartizat 3 031 de noi acțiuni, fiecare acțiune având o valoare nominală de 10 000 EUR, numărul de acțiuni vărsate deținute de UE crescând astfel la 63 031.

4. În temeiul Rezoluției 128 referitoare la majorarea capitalului social autorizat, emiterea și subscrierea de capital nevărsat, precum și la restituire, capitalul social autorizat al băncii este majorat cu 900 000 de acțiuni nevărsate, fiecare acțiune având o valoare nominală de 10 000 EUR și putând fi restituită conform prevederilor Rezoluției menționate anterior. Fiecare membru are dreptul să subscrie la valoarea nominală un număr întreg de acțiuni nevărsate, până la 42,857%, dar nu mai mult, din numărul de acțiuni deținute de membrul respectiv înainte de intrarea în vigoare a majorării de capital. Prin urmare, UE are dreptul să subscrie 27 013 acțiuni nevărsate. Data intrării în vigoare este cel târziu 30 aprilie 2011, sau orice altă dată ulterioară care ar putea fi fixată de Consiliul de administrație al BERD, dar cel târziu la 31 decembrie 2011.

5. În temeiul Rezoluției 128 referitoare la majorarea capitalului social autorizat, emiterea și subscrierea de capital nevărsat, precum și la restituire, Consiliul Guvernatorilor poate hotărî în 2015 restituirea unei părți neutilizate din capitalul subscris nevărsat, în anumite condiții care vor fi convenite în 2015. Conform Rezoluției 128, Consiliul Guvernatorilor BERD a decis că o astfel de restituire a acțiunilor nevărsate se va realiza automat și va fi aplicabilă tuturor membrilor BERD care au subscris acțiuni nevărsate autorizate în temeiul acestei rezoluții. Într-o astfel de situație, Comisia va lua act de rezoluția Guvernatorilor BERD și o va implementa.

6. Pentru a promova obiectivele Uniunii Europene în domeniul relațiilor economice externe și a conserva dreptul de vot pe care îl deține în momentul de față în cadrul BERD, este necesar ca UE să subscrie noi acțiuni.

ADOPTĂ PREZENTA DECIZIE:

Articolul 1

Uniunea Europeană subscrie 27 013 noi acțiuni vărsate, în valoare de 10 000 EUR fiecare, în capitalul BERD în temeiul Rezoluției 128 a Consiliului Guvernatorilor, al cărei text este anexat prezentei decizii.

Articolul 2

Guvernatorul BERD din partea Uniunii Europene depune în numele Uniunii instrumentul de subscriere cerut.

Articolul 3

Prezenta decizie intră în vigoare în a treia zi de la data publicării în Jurnalul Oficial al Uniunii Europene .

Adoptată la Bruxelles,

Pentru Parlamentul European Pentru Consiliu,

Președintele Președintele

ANEXĂ

REZOLUȚIA NR. 128

MAJORAREA CAPITALULUI SOCIAL AUTORIZAT, EMITEREA ȘI SUBSCRIEREA DE CAPITAL NEVĂRSAT ȘI RESTITUIREA

CONSILIUL GUVERNATORILOR

primind din partea Consiliului de administrație un raport privind a patra analiză a resurselor de capital (CRR4) pentru perioada 2011-2015 (denumită în continuare „perioada CRR4”), desfășurată în conformitate cu articolul 5 alineatul (3) din Acordul privind înființarea Băncii Europene pentru Reconstrucție și Dezvoltare (denumit în continuare „acordul”);

examinând raportul și manifestându-și deplina aprobare față de concluziile și recomandările acestuia, inclusiv față de obiectivele strategice pe care le definește, anvelopa propusă pentru a acoperi un volum de activitate anuală, de 9 miliarde EUR în 2011 și 2012 și 8,5 miliarde EUR pe an pentru restul perioadei CRR4, precum și analiza nevoilor de capital;

concluzionând că este de dorit și oportun să se majoreze capitalul social autorizat cu acțiuni nevărsate în valoare de 9 miliarde EUR și să se emită astfel de acțiuni în condiții care anticipează restituirea lor și anularea acțiunilor restituite pentru toți membrii care doresc să subscrie astfel de acțiuni proporțional cu participația pe care o dețin deja;

fiind de acord cu observația din raport potrivit căreia, având în vedere nevoia ca banca să dețină capital suficient pentru a susține activitatea operațională în următorii cinci ani, se preconizează alocarea la excedent a tuturor veniturilor dintr-un an, cu excepția posibilelor alocări pentru reconstituirea fondului special al acționarilor BERD; și

exercitându-și prerogativele în temeiul articolului 24 alineatul (1) din acord, inclusiv în măsura necesară, dreptul de a-și exercita autoritatea cu privire la orice chestiune delegată sau atribuită Consiliului de administrație în temeiul articolului 24 alineatul (2) din acord;

DECIDE:

Capitalul social autorizat al băncii se majorează, iar acțiunile corespunzând acestei majorări sunt oferite spre subscriere în următoarele condiții:

7. Majorarea capitalului social autorizat

(a) La data intrării în vigoare definite la punctul 4 litera (a) din prezenta rezoluție se majorează capitalul social autorizat al băncii cu 900 000 de acțiuni nevărsate, fiecare acțiune având o valoare nominală de 10 000 EUR și putând fi restituită conform prevederilor de la punctul 3.

(b) Din acțiunile autorizate prin prezenta rezoluție, un număr întreg de acțiuni nevărsate, rotunjit în jos, care nu depășește 42,857%[5] din numărul de acțiuni subscrise de fiecare membru imediat înainte de data intrării în vigoare, se oferă acestor membri pentru subscriere, în conformitate cu prevederile de la punctul 2 din prezenta rezoluție.

(c) Acțiunile nevărsate autorizate prin prezenta rezoluție, care nu au fost subscrise în conformitate cu punctul 2 din prezenta rezoluție, sunt rezervate subscrierii inițiale de către noi membri și pentru majorarea excepțională a subscrierilor anumitor membrii, conform hotărârii pe care o va lua Consiliul Guvernatorilor în conformitate cu articolul 5 alineatele (2) și (4) din Acordul de înființare a băncii.

8. Subscrieri

(a) Fiecare membru are dreptul să subscrie la valoarea nominală un număr întreg de acțiuni nevărsate, până la 42,857%, dar nu mai mult, din numărul de acțiuni deținute de membrul respectiv imediat înainte de data intrării în vigoare. Fiecare subscriere se efectuează în condițiile stabilite în prezenta rezoluție.

(b) Cel târziu la 30 aprilie 2011, sau la o dată ulterioară, fixată de Consiliul de administrație până cel târziu la 30 aprilie 2011, dar cel târziu la 31 decembrie 2011, fiecare membru care dorește să subscrie în temeiul prezentei rezoluții, depune la bancă, într-o formă acceptabilă pentru aceasta, următoarele documente:

(i) un instrument de subscriere prin care membrul subscrie numărul de acțiuni nevărsate precizat în instrumentul respectiv;

(ii) un certificat care să ateste că membrul a întreprins toate demersurile legale și alte demersuri de ordin intern necesare pentru efectuarea subscrierii respective; și

(iii) o declarație prin care membrul se angajează să furnizeze toate informațiile pe care le-ar putea solicita banca în legătură cu aceste demersuri.

(c) Fiecare instrument de subscriere intră în vigoare, iar subscrierea prin respectivul instrument se consideră efectuată la data care survine cel mai târziu: data intrării în vigoare sau la data la care banca notifică membrului care subscrie că documentele depozitate de acesta în temeiul punctului 2 litera (b) din prezenta rezoluție sunt considerate satisfăcătoare de către bancă.

(d) Dacă până la data intrării în vigoare nu au fost depuse documente, considerate satisfăcătoare de către bancă, referitoare la subscrierea numărului total de acțiuni menționat la punctul 4 litera (a) din prezenta rezoluție, Consiliul de administrație poate declara că instrumentele de subscriere deja depuse de membrii și subscrierile prin respectivele instrumente intră în vigoare imediat, sub rezerva celorlalte dispoziții din prezenta rezoluție, cu condiția ca această acțiune să fie considerată de Consiliul de administrație în interesul operațiunilor băncii și ca numărul total de instrumente de subscriere depuse și așteptate în viitorul apropiat să fie, în opinia Consiliului de administrație, suficient de apropiat de numărul total de acțiuni menționat la punctul 4 litera (a).

9. Restituire

(a) Acțiunile nevărsate autorizate prin prezenta rezoluție sunt restituite de bancă fără nicio cheltuială pentru ea după sfârșitul perioadei CRR4 sub rezerva celorlalte dispoziții de la prezentul punct și a condițiilor pe care le conțin.

(b) Sub rezerva celorlalte dispoziții de la prezentul punct 3, toate acțiunile nevărsate sau o parte a lor se restituie în ziua imediat următoare reuniunii anuale din 2016, numărul de acțiuni care vor fi restituite fiind calculat prin aplicarea unei formule convenite (denumită în continuare „formula convenită”) pe baza eventualului capital nevărsat neutilizat la sfârșitul perioadei CRR4 raportat la un prag de utilizare a capitalului social de 87% la sfârșitul perioadei CRR4. Pentru efectuarea calculului, eventualul capital nevărsat neutilizat este egal cu valoarea cea mai mică dintre 9 000 000 000 EUR și [(87% din A) – B], unde:

(i) A este valoarea totală a întregului capital subscris, rezervelor și excedentelor băncii la sfârșitul perioadei CRR4; și

(ii) B este valoarea totală a activelor de exploatare ale băncii la sfârșitul perioadei CRR4.

Numărul de acțiuni care vor fi eventual restituite conform formulei convenite este egal cu valoarea respectivă divizată la valoarea nominală a acțiunilor (10 000 EUR) [6].

(c) Restituirile de acțiuni efectuate în conformitate cu această rezoluție sunt subordonate condiției conform căreia, în urma unei rambursări, toate dispozițiile relevante ale acordului continuă să fie respectate (de ex.: limitele de la articolul 12 sunt respectate, nu s-a solicitat plata acțiunilor nevărsate pentru ca banca să își îndeplinească obligațiile [articolul 6 alineatul (4) și articolul 17 din acord], nu s-a luat nicio decizie de încetare a operațiunilor băncii [articolul 41 și articolul 42 alineatul (2) din acord].

(d) În perioada imediat precedentă reuniunii anuale din 2015:

(i) pe baza informațiilor disponibile pentru perioada 2011-2014, precum și a unor prognoze rezonabile pentru anul 2015, conducerea băncii realizează o evaluare a poziției financiare a băncii și a condițiilor economice care se estimează că vor predomina până la sfârșitul perioadei CRR4, în special evoluția producției, a investițiilor, a sistemelor bancare naționale și a piețelor internaționale de capital și se consultă în mod corespunzător cu Consiliul de administrație.

(ii) Președintele transmite Consiliului de administrație un proiect de raport în atenția Consiliului Guvernatorilor însoțit de două proiecte de rezoluții, conform prevederilor de mai jos;

(iii) prima rezoluție determină numărul de acțiuni nevărsate care vor fi restituite, după cum urmează: (x) dacă prin aplicarea formulei convenite nu există capital nevărsat neutilizat, rezoluția este o rezoluție care ia act de faptul că prin aplicarea formulei convenite nu se restituie nicio acțiune; (y) dacă prin aplicarea formulei convenite există capital nevărsat neutilizat, iar evaluarea poziției financiare a băncii și a condițiilor economice predominante permite aplicarea formulei convenite fără nicio ajustare, rezoluția este o rezoluție care ia act de faptul că un anumit număr de acțiuni, egal cu numărul maxim de acțiuni care pot fi restituite prin aplicarea formulei convenite, vor fi restituite; sau (z) dacă prin aplicarea formulei convenite există capital nevărsat neutilizat, iar evaluarea poziției financiare a băncii și a condițiilor economice predominante nu permite aplicarea formulei convenite, rezoluția este o decizie de restituire a unui anumit număr de acțiuni, mai mic decât numărul maxim de acțiuni care pot fi restituite prin aplicarea formulei convenite, dar care poate fi egal cu zero;

(iv) a doua rezoluție prevede o procedură de restituire a acțiunilor nevărsate care nu au fost restituite în conformitate cu punctul 3 literele (e) sau (f) după sfârșitul perioadei CRR4;

(v) fără a aduce atingere prevederilor din regulamentul de procedură al Consiliului Guvernatorilor și atribuțiilor Consiliului Guvernatorilor în conformitate cu articolul 24 din acord, restituirea acțiunilor nevărsate se include pe agenda reuniunii anuale din 2015 a Consiliului Guvernatorilor, căruia i se transmite raportul spre examinare și rezoluțiile spre aprobare;

(e) la reuniunea anuală din 2015, Consiliul Guvernatorilor se pronunță asupra primei rezoluții, care trebuie aprobată cu majoritatea totalului de drepturi de vot ale membrilor care votează, cu condiția ca, dacă prima rezoluție nu este aprobată cu o astfel de majoritate, numărul al acțiunilor nevărsate care vor fi eventual restituite să fie egal cu numărul maxim de acțiuni care pot fi restituite prin aplicarea formulei convenite, în toate cazurile sub rezerva prevederilor de la punctul 3 litera (f);

(f) dacă poziția financiară reală a băncii și condițiile economice predominante la sfârșitul perioadei CRR4 sunt foarte diferite de cele așteptate pe baza prognozelor furnizate Consiliului de administrație anterior, în 2015, de către conducerea băncii, o nouă rezoluție este supusă rapid Consiliului Guvernatorilor, conform unei proceduri similare, pentru a fi aprobată cu aceeași majoritate la reuniunea anuală din 2016 sau înaintea acesteia;

(g) în momentul în care hotărârea de a restitui un anumit număr de acțiuni nevărsate intră în vigoare în conformitate cu punctul 3 literele (e) și (f), toți membrii care au subscris acțiunile nevărsate autorizate în temeiul prezentei rezoluții predau băncii toate acțiunile lor sau o parte din acestea proporțional cu procentajul deținut de astfel de acțiuni, aceste acțiuni nevărsare restituibile fiind anulate automat, cu începere de la data restituirii, capitalul social autorizat al băncii reducându-se în mod corespunzător, fără a fi nevoie de o altă rezoluție a Consiliului guvernatorilor.

(h) cu ocazia reuniunii anuale din 2015 Consiliul Guvernatorilor se pronunță asupra celei de-a doua rezoluții, care trebuie aprobată cu majoritatea totalului de drepturi de vot ale membrilor care votează.

10. Intrarea în vigoare și alte dispoziții

(a) În aplicarea prezentei rezoluții, data intrării în vigoare este data, care nu poate depăși 30 aprilie 2011 sau, dacă Consiliul de administrație stabilește altă dată, 31 decembrie 2011, la care, în conformitate cu punctul 2 litera (b) din prezenta rezoluție, s-au depus documente considerate satisfăcătoare de către bancă, referitoare la subscrierea unui număr total de cel puțin 450 000[7] de acțiuni nevărsate.

(b) Fără a aduce atingere prevederilor prezentei rezoluții, dispozițiile acordului se aplică mutatis mutandis acțiunilor nevărsate autorizate și subscrierilor efectuate în temeiul prezentei rezoluții, ca și cum aceste acțiuni ar face parte din capitalul social inițial al băncii iar subscrierile și plățile ar fi subscrieri și plăți inițiale pentru aceste acțiuni.

(Adoptată la 14 mai 2010)

FIȘĂ FINANCIARĂ LEGISLATIVĂ PENTRU PROPUNERI

CADRUL PROPUNERII/INIȚIATIVEI

Denumirea propunerii/inițiativei

Propunere de decizie a Parlamentului European și a Consiliului privind subscrierea de acțiuni suplimentare de către Uniunea Europeană în capitalul Băncii Europene pentru Reconstrucție și Dezvoltare (BERD) în urma deciziei de majorare a acestuia

Domeniul (domeniile) de politică în cauză în structura ABM/ABB[8]

Titlul 01 - Afaceri economice și financiare

Natura propunerii/inițiativei

( Propunere/inițiativă care se referă la o acțiune nouă

( Propunerea/inițiativa se referă la o acțiune nouă ca urmare a unui proiect-pilot/a unei acțiuni pregătitoare[9]

( Propunerea/inițiativa se referă la prelungirea unei acțiuni existente

( Propunerea/inițiativa se referă la o acțiune reorientată spre o nouă acțiune

Obiective

Obiectiv(e) strategic(e) multianual(e) al(e) Comisiei vizat(e) de propunere/inițiativă

Obiectivul „Promovarea prosperității dincolo de granițele Uniunii Europene”

Obiectiv(e) specific(e) și activitatea (activitățile) ABM/ABB în cauză

Obiectivul specific nr.

2. Obiectiv „Îmbunătățirea profilului UE, a reprezentării sale externe și a legăturii cu BEI și BERD, cu alte instituții financiare internaționale și cu forurile economice relevante în scopul asigurării unei mai bune convergențe între strategiile și activitățile acestora și prioritățile externe ale Uniunea Europeană UE”.

Activitatea (activitățile) ABM/ABB vizată(e)

Titlul 01.03 - Afaceri economice și financiare internaționale

Rezultatul (rezultatele) și impactul preconizat(e)

A se preciza efectele pe care propunerea/inițiativa ar trebui să le aibă asupra beneficiarilor vizați/grupurilor vizate.

Prin subscrierea de capital al BERD de către UE, se urmărește reprezentarea eficientă a intereselor UE în organismele de conducere ale BERD și asigurarea unei convergențe între prioritățile externe ale UE și strategiile și activitățile BERD, precum și a unei coordonări corespunzătoare cu ceilalți administratori din UE și cu organismele UE relevante în cazul unor proiecte sau al unor dezbateri politice delicate. Mai mult, participarea la această majorare de capital va garanta că participația UE în capitalul BERD va rămâne cel puțin constantă și nu se diluează.

Indicatori de rezultat și de impact

A se preciza indicatorii care permit monitorizarea realizării propunerii/inițiativei.

Realizarea obiectivelor va fi măsurată prin volumul operațiunilor de finanțare ale BERD pe regiuni și sectoare, prin volumul operațiunilor de finanțare ale BERD cofinanțate cu alte IFI și/sau programe ale Comisiei, precum și cu ajutorul altor indicatori, în contextul evaluărilor ex-ante și ex-post ale operațiunilor de finanțare ale BERD.

Motivele propunerii/inițiativei

Cerință(e) de îndeplinit pe termen scurt sau lung

Conform articolului 5 alineatul (3) din Acordul privind înființarea BERD, Consiliul Guvernatorilor reexaminează capitalul social al băncii la intervale de timp de cel mult cinci ani. A patra analiză a resurselor de capital (CRR4) pentru perioada 2011-2015 a scos în evidență faptul că banca trebuie să reacționeze în mod eficient în fața crizei, în limitele impuse de statutul său, și să își reorienteze strategia pe termen mediu, având în vedere impactul important pe care criza îl are în zona în care banca își desfășoară activitatea. La reuniunea lor anuală din 2010, Guvernatorii BERD au hotărât să majoreze cu 10 miliarde EUR capitalul social autorizat al băncii, pentru a dispune de capital suficient în vederea menținerii pe termen mediu a unei nivel de activitate rezonabil.

Modalitățile de participare ale UE la majorarea capitalului BERD nu prevăd efectuarea vreunei plăți:

În urma adoptării de către Guvernatori a Rezoluției 126, partea vărsată din majorarea de capital (1 miliard EUR) a fost plătită prin integrarea în capital a unei părți din rezervele generale disponibile ale BERD. Toți acționarii BERD primesc în mod automat acțiuni vărsate proporțional cu participația pe care o dețin deja (pentru UE acest lucru însemnând 30,31 milioane EUR), fără a fi nevoie ca aceștia să întreprindă alte acțiuni.

Prezenta propunere vizează majorarea părții nevărsate din capitalul subscris de către UE. În urma adoptării de către Guvernatori a Rezoluției 128, partea nevărsată din capitalul subscris de UE se va majora cu 270,13 milioane EUR (27 013 acțiuni în valoare de 10 000 EUR fiecare).

Prin subscrierea acestor acțiuni UE dorește să își conserve drepturile de vot în cadrul BERD.

Membrii trebuie să depună instrumentele de subscriere până cel târziu la 30 aprilie 2011 sau la o dată ulterioară, fixată de Consiliul de administrație, dar în orice caz nu mai târziu la 31 decembrie 2011.

Valoarea adăugată a implicării UE

Mandatul tranzițional al BERD este unic în cadrul Instituțiilor Financiare Internaționale (IFI) prin direcționarea lui spre sprijinirea schimbărilor sistemice și nu spre obținerea de rezultate în materie de dezvoltare. Această alegere s-a bazat pe convingerea că o economie de piață democratică și pluralistă este forma de organizare socială prin care se pot obține cel mai bine rezultatele așteptate de cetățeni: locuri de muncă satisfăcătoare, reducerea sărăciei, venituri mai mari, servicii de înaltă calitate, un mediu durabil și egalitate între sexe. Cei douăzeci de ani de tranziție economică și politică au produs rezultate impresionante în multe din țările din regiunea în care BERD își desfășoară activitatea, dar procesul de tranziție încă nu s-a încheiat, devenind însă mai fragil. Experiența a demonstrat (faptul) că tranziția spre o economie funcțională nu este un proces liniar, iar criza a pus într-o nouă lumină reziliența și sustenabilitatea rezultatelor obținute până acum în materie de tranziție.

Între trimestrul al patrulea din anul 2008 și trimestrul al doilea din 2009, regiunea în care BERD își desfășoară activitatea a cunoscut cea mai puternică contracție economică de la primii ani de tranziție încoace. Declinul economic de la sfârșitul anului 2008 și din prima jumătate a anului 2009 a fost cauzat de șocuri brutale și simultane care au afectat exporturile, prețurile materiilor prime și fluxurile de capital în această regiune. Șocurile au fost agravate de vulnerabilitățile bine-cunoscute de care suferă multe țări din regiune, cum ar fi datoria externă privată ridicată, o creștere a creditării bazată în mod excesiv pe finanțarea externă și, în anumite cazuri, exprimarea datoriei gospodăriilor și societăților comerciale în valută.

În timpul crizei, BERD a răspuns rapid și în mod determinat nevoilor clienților și țărilor în care își desfășoară activitatea. În situații foarte dificile, BERD și-a jucat pe deplin rolul său contraciclic și a oferit un răspuns, atât calitativ cât și cantitativ, flexibil și robust la criză, în strânsă cooperare cu alte IFI. Mai precis, intervenția BERD a contribuit decisiv la susținerea și consolidarea redresării în regiune prin finanțarea în principal a sectorului privat și maximizând efectul acestei finanțări prin utilizarea participării la capital și a altor instrumente inovatoare de partajare a riscului. BERD a jucat un rol esențial și în sprijinirea sectorului financiar și al IMM-urilor, dar și a eficienței și securității energetice, a siguranței nucleare, precum și a infrastructurilor de mediu și locale. Majorarea capitalului va permite băncii să dispună de capital suficient pentru a menține pe termen mediu un nivel rezonabil de activitate.

Concluzii trase din experiențe anterioare similare

Acționarii BERD, printre care se numără toate statele membre UE, BEI și Comisia în calitate de reprezentat al UE, au fost implicați în mod activ în procesul CRR4. Pe baza analizei nevoilor de capital și a consultării acționarilor, în decizia de majorare a capitalului au fost luate în considerare următoarele elemente:

– BERD trebuie să dispună de o capacitate operațională care să îi permită să ofere sprijin în perioada de după criză țărilor din regiunea în care își desfășoară activitatea, în cadrul volumului anual de activitate propus;

– Metodele propuse de majorare a capitalului trebuie să urmărească minimizarea impactului asupra bugetelor acționarilor;

– Structura majorării de capital trebuie să reflecte natura temporară a cererilor la care trebuie să răspundă BERD în contextul crizei și în perioada post-criză, astfel încât capitalul nevărsat neutilizat să fie rambursat și „restituit” acționarilor după sfârșitul perioadei CRR4. Nivelul restituirii va fi calculat pe baza unei formule convenite (test de utilizare a capitalului social), dar va ține seama și de situația financiară a băncii și de mediul economic predominant la sfârșitul perioadei CRR4;

– Pentru a-și îndeplini în mod eficient mandatul, BERD trebuie să își mențină ratingul AAA. și

– O majorare a capitalului subscris prin capitalizarea unei părți din rezervele generale va fi văzută de către deținătorii de obligațiuni ca o confirmare suplimentară a angajamentului acționarilor.

Coerența și posibila sinergie cu alte instrumente relevante

Comisia promovează în mod sistematic cooperarea strânsă și inițiativele comune cu BERD, BEI și alte IFI. Într-adevăr, este din ce în ce mai necesar să se coordoneze în mod eficient acțiunea donatorilor și a IFI pentru susținerea redresării într-un context de fragilitate economică și constrângeri bugetare. De asemenea, cooperarea strânsă cu BERD stă la baza realizării obiectivelor UE în domeniul relațiilor economice externe.

Consolidarea cooperării cu IFI se numără printre prioritățile Comisiei menționate, printre altele, în cadrul general de politică din Consensul european privind dezvoltarea, adoptat în 2005, care subliniază nevoia îmbunătățirii coordonării ajutoarelor. În plus, în contextul schimbărilor climatice și al finanțării dezvoltării, UE trebuie să răspundă unor provocări noi și urgente. Aceste provocări au apărut în urma Conferinței ONU de la Copenhaga privind schimbările climatice (2009), care a subliniat nevoia de a găsi soluții pentru finanțarea luptei împotriva schimbărilor climatice în țările în curs de dezvoltare, și a Tratatului de la Lisabona (2009) care face din reducerea și eradicarea sărăciei obiectivul principal al politicii UE în domeniul cooperării pentru dezvoltare.

În acest context, Comisia favorizează în special cooperarea sa cu BEI și BERD în cadrul Memorandumului tripartit de înțelegere (CE-BEI-BERD) și al mecanismelor care combină granturi și împrumuturi, cum ar fi Cadrul de investiții pentru Balcanii de Vest și Facilitatea de investiții pentru vecinătate.

Durata acțiunii și a impactului financiar al acesteia

( Propunere/inițiativă cu durată limitată

- ( Propunere/inițiativă în vigoare din [ZZ/LL]AAAA până la [ZZ/LL]AAAA

- ( Impact financiar din AAAA până în AAAA

( Propunere/inițiativă cu durată nelimitată

- punere în aplicare cu o perioadă de creștere în intensitate din aprilie 2011 până în decembrie 2011,

Modul (modurile) de gestiune preconizat(e) [10]

( Gestiune centralizată direct de către Comisie

( Gestiune centralizată indirectă , prin delegarea sarcinilor de implementare către:

- ( agenții executive

- ( organisme instituite de Comunități[11]

- ( organisme publice naționale/organisme cu misiune de serviciu public

- ( persoane cărora li se încredințează implementarea unor acțiuni specifice în temeiul titlului V din Tratatul privind Uniunea Europeană, identificate în actul de bază relevant în sensul articolului 49 din Regulamentul financiar

( Gestiune partajată cu state membre

( Gestiune descentralizată împreună cu țări terțe

( Gestiune în comun cu organizații internaționale (de precizat)

Dacă se indică mai multe modalități de gestionare, se furnizează detalii suplimentare în secțiunea „Observații“.

Observații

N/A

MĂSURI DE GESTIONARE

Dispoziții în materie de monitorizare și raportare

A se preciza frecvența și condițiile.

Operațiunile de finanțare ale BERD vor fi gestionate de bancă în conformitate cu propriile sale norme și proceduri, inclusiv măsuri corespunzătoare de audit, control și monitorizare. Conform acordului de înființare a BERD, Comitetul de audit al BERD, sprijinit de auditori externi, asistă Consiliul de administrație al BERD și este responsabil pentru verificarea regularității operațiunilor și conturilor BERD. Consiliul de administrație, în cadrul căruia UE, reprezentată de Comisie, are un administrator, transmite conturile auditate pentru fiecare exercițiu financiar Consiliului Guvernatorilor spre aprobare la fiecare reuniune anuală și aprobă bugetul BERD. Banca aprobă raportul de audit, bilanțul general și contul de profit și pierderi al băncii, după examinarea lor.

În plus, Consiliul de administrație elaborează politicile și ia decizii cu privire la împrumuturi, garanții, investiții în capitalul propriu al clienților, împrumuturile băncii, oferirea de asistență tehnică și alte operațiuni ale BERD, în conformitate cu orientările generale formulate de Consiliul Guvernatorilor.

În cele din urmă, Consiliul de administrație a instituit trei comitete de administrație care să îi ușureze munca: Comitetul de audit, Comitetul pentru buget și probleme administrative și Comitetul pentru politici financiare și operaționale. Administratorul din partea UE (sau supleantul său) participă la toate aceste comitete.

Sistemul de gestionare și control

Riscul (riscurile) identificat(e)

În cadrul CRR4, analiza opțiunilor posibile pentru majorarea capitalului BERD s-a bazat pe necesitatea de a respecta obligațiile statutare pe care BERD le are în ceea ce privește rata de îndatorare și cerințele de capital economic ce apar în urma aplicării Politicii în materie de capital economic, de a conserva ratingul AAA pe care îl deține, precum și a utilizării eficiente a capitalului acționarilor.

Riscul pentru bugetul UE este legat de faptul că o parte a capitalului nu este vărsat. Conform Acordului de înființare, BERD poate solicita plata întregului capital subscris și nevărsat de UE sau a unei părți din acesta, în cazul în care acest lucru este necesar pentru îndeplinirea obligațiilor sale. Probabilitatea producerii unui astfel de eveniment este însă considerată foarte mică.

Metoda (metodele) de control prevăzută(e)

Conform articolului 5 alineatul (3) din acordul privind înființarea BERD, Consiliul Guvernatorilor reexaminează capitalul social al Băncii la intervale de timp de cel mult cinci ani. A cincea analiză a resurselor de capital (CRR5) pentru perioada 2016-2020 va fi implementată la sfârșitul perioadei CRR4.

Măsuri de prevenire a fraudelor și a neregulilor

A se preciza măsurile de prevenire și de protecție existente sau preconizate.

BERD dispune de un birou independent de conformitate ( Office of the Chief Compliance Officer – OCCO) în fruntea căruia se află un șef al biroului de conformitate ( Chief Compliance Officer – CCO) care raportează direct Președintelui și anual, sau ori de câte ori este nevoie, Comitetului de audit. Misiunea OCCO este de a promova o bună guvernanță și a garanta aplicarea celor mai înalte standarde de integritate în toate activitățile BERD, în conformitate cu cele mai bune practici existente la nivel internațional. Printre atribuțiile OCCO se numără chestiunile legate de integritate, diligența necesară, confidențialitate, conflicte de interes, guvernanță corporativă, responsabilitate, etică, lupta împotriva spălării banilor și a finanțării terorismului și prevenirea practicilor frauduloase și corupte. OCCO este responsabil cu anchetarea acuzațiilor de fraudă, corupție și comportament inadecvat. El se ocupă, de asemenea, și cu formarea și consilierea membrilor BERD desemnați ca membri în Consiliile de administrație ale societăților în care BERD deține o participație. Diligența necesară în materie financiară și de integritate face parte integrantă din procesul prin care banca aprobă noile operațiuni și monitorizează tranzacțiile în curs. BERD publică pe site-ul său web raportul anti-corupție al OCCO.

În plus, OCCO este responsabil pentru administrarea mecanismului de responsabilitate al BERD, Independent Recourse Mechanism, care va fi înlocuit în curând cu Project Complaint Mechanism . Acest mecanism permite evaluarea și analiza plângerilor primite în legătură cu proiectele finanțate de BERD și determinarea, după caz, a măsurii în care BERD a acționat în conformitate cu politicile sale relevante atunci când a aprobat un anumit proiect.

IMPLICAȚIA FINANCIARĂ ESTIMATĂ A PROPUNERII/INIȚIATIVEI

Rubrica (rubricile) din cadrul financiar multianual și linia (liniile) bugetară(e) de cheltuieli afectate

- Linii bugetare de cheltuieli existente

În ordinea rubricilor din cadrul financiar multianual și a liniilor bugetare.

Rubrica din cadrul financiar multianual | Linia bugetară | Tipul cheltuielilor | Contribuție |

Număr [Descriere….............................……………...] | CD/CND ([12]) | din partea țărilor AELS[13] | din partea țărilor candidate[14] | din partea țărilor terțe | în sensul articolului 18(1)(a) din Regulamentul financiar |

4 | 01.03.01.02 Banca Europeană pentru Reconstrucție și Dezvoltare — Parte nevărsată din capitalul subscris | CD | Nu | Nu | Nu | Nu |

Impactul estimat asupra cheltuielilor

Sinteza impactului estimat asupra cheltuielilor

Modalitățile de participare ale UE la majorarea capitalului BERD nu prevăd nicio cheltuială operațională:

Rubrica din cadrul financiar multianual: | 5 | „Cheltuieli administrative” |

milioane EUR (cu 3 zecimale)

-

Necesarul de resurse umane estimat

- ( Propunerea/inițiativa nu implică utilizarea de resurse umane

- ( Propunerea/inițiativa implică utilizarea de resurse umane, conform explicațiilor de mai jos:

Estimarea trebuie exprimată în valoare întreagă (sau cel mult cu o zecimală)

Anul 2010 | Anul 2011 | Anul 2012 | Anul 2013 | … a se introduce numărul de ani necesar pentru a reflecta durata impactului (cf. punctul 1.6) |

( Posturi din schema de personal (funcționari și agenți temporari) |

XX 01 01 01 (la sediu și în birourile de reprezentare ale Comisiei) | 1,0 | 0,5 | 0 | 0 |

XX 01 01 02 (delegații) |

XX 01 05 01 (Cercetare indirectă) |

10 01 05 01 (Cercetare directă) |

( Personal extern (în echivalent normă întreagă: ENI) [16] |

XX 01 02 01 (AC, INT, END din „pachetul global”) |

XX 01 02 02 (AC, AL, END, INT și JED în delegații) |

10 01 05 02 (AC, INT, END în cadrul cercetării directe) |

Altă linie bugetară (a se preciza) |

TOTAL | 1,0 | 0,5 | 0 | 0 |

XX este domeniul de politică sau titlul din buget în cauză.

Necesarul de resurse umane va fi acoperit de efectivele de personal ale DG-ului în cauză alocate deja gestionării acțiunii și/sau redistribuite intern în cadrul DG-ului.

Descrierea sarcinilor care trebuie efectuate:

Funcționari și agenți temporari | Principalele sarcini care decurg majorarea capitalului BERD sunt: - Elaborarea propunerii legislative; - Urmărirea procedurii legislative; - Administrarea procedurii bugetare anuale; - Raportarea anuală - Relațiile cu Parlamentul European și cu Consiliul; - Relațiile și comunicarea cu conducerea BERD. |

Personal extern |

Compatibilitatea cu cadrul financiar multianual actual

- ( Propunerea/inițiativa este compatibilă cu cadrul financiar multianual actual

- Propunerea este compatibilă cu programarea financiară existentă. Conform Acordului de înființare, BERD poate însă solicita plata întregului capital subscris și nevărsat de UE sau a unei părți din acesta, în cazul în care acest lucru este necesar pentru îndeplinirea obligațiilor sale. Probabilitatea producerii unui astfel de eveniment este însă considerată foarte mică.

Participarea terților la finanțare

- ( Propunerea/inițiativa nu prevede cofinanțare din partea terților

Impactul estimat asupra veniturilor

- ( Propunerea/inițiativa nu are impact financiar asupra veniturilor.

[1] Conform Deciziei 90/674/CEE a Consiliului din 19.11.1990, UE este reprezentată în cadrul BERD de către Comisie.

[2] Capitalul subscris de UE în BERD era compus din 157,5 milioane EUR capital vărsat și 442,5 milioane EUR capital nevărsat.

[3] JO L 52, 22.2.1997, p. 15.

[4] De la aderarea lor la UE în 2004 și 2007, între țările în care BERD își desfășoară activitatea se numără și anumite state membre ale UE: Polonia, România, Bulgaria, Republica Slovacă, Estonia, Slovenia, Ungaria, Letonia și Lituania. Deși BERD a fost foarte activă în procesul de tranziție, rolul său s-a diminuat în aceste țări în ultimii ani și va continua să se diminueze și mai mult în viitor. În special, se așteaptă ca mai multe țări să se angajeze într-un proces de graduare până în 2015.

[5] În urma majorării capitalului vărsat, capitalul social autorizat al băncii se va ridica la 21 miliarde EUR. Majorarea de 9 miliarde EUR reprezintă o majorare de 42,857% a capitalului autorizat. Pentru a menține compoziția actuală a acționariatului, fiecare membru va fi așadar autorizat să subscrie până la 42,857% din participația pe care o deține în momentul aprobării majorării de capital.

[6] Conform formulei convenite, valoarea capitalului nevărsat neutilizat este zero dacă activele de exploatare ale băncii sunt egale cu cel puțin 87% din valoarea totală a capitalului subscris, a rezerve și excedentelor.

[7] Ceea ce înseamnă 50% din numărul total de acțiuni nevărsate nou-autorizate.

[8] ABM: gestionarea bugetului pe activități – ABB: stabilirea bugetului pe activități

[9] Astfel cum sunt menționate la articolul 49 alineatul (6) litera (a) sau (b) din Regulamentul financiar.

[10] Explicațiile privind modalitățile de gestionare, precum și trimiterile la Regulamentul financiar sunt disponibile pe site-ul BudgWeb: http://www.cc.cec/budg/man/budgmanag/budgmanag_en.html

[11] Astfel cum sunt menționate la articolul 185 din Regulamentul financiar.

[12] CD = credite diferențiate / CND = credite nediferențiate.

[13] AELS: Asociația Europeană a Liberului Schimb.

[14] Țările candidate și, după caz, țările potențial candidate din Balcanii de Vest.

[15] Asistență tehnică și/sau administrativă și cheltuieli de sprijin pentru punerea în aplicare a programelor și/sau a acțiunilor UE (fostele linii „BA”), cercetare indirectă și cercetare directă.

[16] AC = agent contractual; INT= personal interimar („Intérimaire”); JED = „Jeune Expert en Délégation” (expert tânăr în delegații); AL= agent local; END= expert național detașat.

[17] În cadrul plafonului pentru personalul extern din creditele operaționale (fostele linii „BA”).

[18] Fonduri structurale, Fondul european agricol pentru dezvoltare rurală (FEADR) și Fondul european pentru pescuit (FEP).